Ils dus idioms centrals

Da Kuno Widmer, Institut dal DRG

Tranter Schons e Surses sa auza il Piz Curvér, ed enturn lez sa spleghescha la novella "Or digl diari d'en catscheder" dad Alexander Lozza (188-1953), pader chaputschin, custodi da Ziteil e chatschadur passiunà.
"L'oter de spivlo giu mez mond, davent da Colmet: betg la sumbreiva d'en tgamutsch! Parsiva veia en catscheder tgi vign se dalla vart da Schons, vistgia tot neir, tg'ena muntanela orva igl vasess. El è adegna sensom ils feils, scu en om da crap, cugl schluppet aintamang, vurdond dretg e sanester giu per las spondas...El è d'ena vischnanca dalla Tumliastga...En'urela ischans ias ansemen a muntanelas. Dantant am blagavel, el vegia quigeu ena Schrottflinta, tgi fetscha star sen 150 m en utschi!...Igl catscheder da Tumgliastga am scheva, tgi el possa i! Anfignen tgi egn ò angal da purtar igl schluppet, creia schon tg'el possa i; ma curatgi ins sto far da chellas purtadas, egl mender!"
La scuntrada dal catschéder surmiran cun il catschadur sursilvan para tipica per ils Rumantschs da differentas valladas: Sa chattond sin il fil stretg e privlus guardan els in l'auter criticamain, critics cunzunt envers la tschantscha differenta da tschel. Ils cuntrasts dialectals remartgads da Lozza pertutgan l'adverb quigeu, il substantiv utschi, il verb i da Tumleastga che s'opponan al chigiu, utschel, eir da Surses. A l'ost dal Curvér diani per "discurrer" ruschanar, el raschunga, vers saira percunter bagliafar, el bagliafa. Anc diversas atgnadads lexicalas ed autras distinguan las vals dad omaduas varts dal Curvér, schegea che blers tratgs cuminaivels uneschan ils dus idioms centrals. 

Surmiran
L'idiom da Surmeir, pia il linguatg da scrittira ed ils dialects rumantschs da la vallada da la Gelgia (Surses) e da la Val d'Alvra (Sotses). Il surmiran fa ensemen cun il sutsilvan la punt tranter ladin e sursilvan, reunind tratgs da domadus, scumanzar ed antschever, pansar e patartger. Sco particularitads lexicalas valan ils adverbs angal "sulettamain" e mecta "detg". Atgnadads foneticas da la furma scritta, basada sin il pled da Stierva, èn ils diftongs ei, ou, uschia meir "mir" e vousch, pronunziads si Surses mecr, vucsch (l'uscheditga Diphtongverhärtung), en sotses moir, veusch e vausch, a Bravuogn micr, vocsch. Tipics per il Grischun central èn la palatalisaziun dals infinitivs sin –are precedids da –gn-, -tg- (bugnier, fitgier, dialectal fitgear), la finiziun velara –ng (bung, tgang) ed il vocal dal prefix IN- (anturn, amprender). Surses ha reducì la sequenza da suns QUA- (cater, cal). Sotses variescha il sun –tg- (Bravuogn fin Lantsch faz, Vaz fatsch, cunter Surses fatg). I dat duas furmas dal futur, il sintetic (ia giaro) e l'analitic (ia vign ad eir, niro ad eir), ed il pronom possessiv vegn cumbinà cun l'artitgel (igls noss frars). Speziala è la posiziun da Bravuogn e Beiva cun dialects influenzads dal puter respectivamain dal talian Bregagliot.

Sutsilvan
L'idiom ed ils dialects da la Sutselva rumantscha, tanschend da Trin fin Calantgil/Innerferrera e cumpigliond las quatter regiuns Plaun, Tumleastga (senza Tusaun), Muntogna (part dadora) e Schons. Dapi la germanisaziun da Panaduz e seglias enturn il 1900 è l'erosiun dal Sutsilvan s'accelerada, uschè ch'el surviva be anc a Trin, Domat, Razén, en las vischnancas sin la spunda da la Tumleastga e sin la Muntogna da Schons cun Domat. Insatge tipic èn ils adverbs boldiras "fitg baud", fri "detg", tgientsch "tgunsch". En il Plaun e per part en Tumleastga exista il diftong –au- sco en sursilvan, uschiglio dapertut –o- (aura/ora, stau/sto). En l'entir intschess è derasà il monoftong –e- tar pleds sco mesa, stela. Dal suffix –ANU resultan las pronunzias –ong, -eum, -öng, -aung, -ang, scrits en la koiné –àn (tàna, Ziràn). Bunamain generala è la palatalisaziun dals infinitivs –ARE precedids da –gl, -gi-, en il Plaun magliè, en Tumleastga e Schons maglea(r), rastgea(r). L'infinitiv dals verbs cun accent final è senza –r dador la Viamala (vurdà, tumé), l'emprima persuna da paucs verbs frequents va sin –t (jou sunt, vont), ed il futur vegn furmà cun auxiliar (jou vignt ad aver, ad easser). Il pronom possessiv sa cumbina generalmain cun l'artitgel (la mi'sora), sia furma masculina separa dentant l'intschess en Plaun, Tumleastga meu, teu, seu, Muntogna mö, tö, sö, vers Schons meas, teas, seas. Il sun –gl- è substituì dapertut tras –j- (feglia/feja, artigel igl/i), ed il –ö- secundar da Prez e Sarn mussa la tendenza vers –ü- (bavö/bavü).